CELEX: 62022CN0041
Language: lt
Date: 2022-01-18 00:00:00
Title: Byla C-41/22: 2022 m. sausio 18 d. Landgericht Erfurt (Vokietija) pateiktas prašymas priimti prejudicinį sprendimą byloje XXX / Helvetia schweizerische Lebensversicherungs-AG

2022 5 16   
            
            
               LT
            
            
               Europos Sąjungos oficialusis leidinys
            
            
               C 198/21
            
         
      2022 m. sausio 18 d.Landgericht Erfurt (Vokietija) pateiktas prašymas priimti prejudicinį sprendimą byloje XXX / Helvetia schweizerische Lebensversicherungs-AG
      
      (Byla C-41/22)
      (2022/C 198/31)
      Proceso kalba: vokiečių
      
         Prašymą priimti prejudicinį sprendimą pateikęs teismas
      
      
         Landgericht Erfurt
      
      
         Šalys pagrindinėje byloje
      
      
         Ieškovas: XXX
      
         Atsakovė: Helvetia schweizerische Lebensversicherungs-AG
      
      
         Prejudiciniai klausimai
      
      
                  1.
               
               
                  Ar Sąjungos teisę, visų pirma Direktyvos 90/619/EEB (1) 15 straipsnio 1 dalį, Direktyvos 92/96/EEB (2) 31 straipsnį ir Direktyvos 2002/83/EB (3) 35 straipsnio 1 dalį, prireikus siejamus su Europos Sąjungos pagrindinių teisių chartijos 38 straipsniu, pažeidžia nacionalinės teisės nuostata arba teismų praktika, pagal kurias draudėjui, teisėtai pasinaudojusiam teise atsisakyti sutarties, tenka faktų pateikimo ir įrodinėjimo našta, susijusi su pačios draudimo bendrovės gautos naudos kiekybiniu įvertinimu? Jei toks faktų pateikimo ir įrodinėjimo naštos paskirstymas yra galimas, ar pagal Sąjungos teisę, visų pirma veiksmingumo principą, reikalaujama, kad draudėjui savo ruožtu būtų numatyta teisė gauti informaciją iš draudiko arba naudotis kitomis palengvinančiomis priemonėmis, kad galėtų įgyvendinti savo teises?
               
            
                  2.
               
               
                  Ar draudikui, kuris vartotojui nesuteikė informacijos apie jo teisę atsisakyti sutarties arba suteikė informaciją netinkamai, draudžiama užginčyti iš to kylančias draudėjo teises, visų pirma teisę atsisakyti sutarties, remiantis teisės praradimu, piktnaudžiavimu teise arba praėjusiu terminu?
               
            
                  3.
               
               
                  Ar draudikui, kuris draudėjui nesuteikė vartotojams skirtos informacijos arba suteikė neišsamią arba netinkamą informaciją, draudžiama užginčyti iš to kylančias draudėjo teises, visų pirma teisę atsisakyti sutarties, remiantis teisės praradimu, piktnaudžiavimu teise arba praėjusiu terminu?
               
            
         (1)  1990 m. lapkričio 8 d. antroji Tarybos direktyva dėl įstatymų ir kitų teisės aktų, susijusių su tiesioginiu gyvybės draudimu, derinimo, apibrėžianti nuostatas, padedančias veiksmingai naudotis laisve teikti paslaugas, ir iš dalies keičianti Direktyvą 79/267/EEB (OL L 330, 1990, p. 50).
      
         (2)  1992 m. lapkričio 10 d. Tarybos direktyva dėl įstatymų ir kitų teisės aktų, susijusių su tiesioginiu gyvybės draudimu, derinimo ir iš dalies keičianti Direktyvas 79/267/EEB ir 90/619/EEB (trečioji gyvybės draudimo direktyva) (OL L 360, 1992, p. 1).
      
         (3)  2002 m. lapkričio 5 d. Europos Parlamento ir Tarybos direktyva 2002/83/EB dėl gyvybės draudimo (OL L 345, 2002, p. 1; 2004 m. specialusis leidimas lietuvių k., 6 sk., 6 t., p. 3).